Broj: 711-I-807-P-54-17/20-10-19

Zagreb, 22. svibnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19.), **u predmetu dužnosnice Sandre Jakelić, općinske načelnice Općine Rogoznica**, pokrenutom Odlukom Povjerenstva BROJ: 711-I-1897-P-54-17/19-07-18 od 12. rujna 2019.g., na 86. sjednici, održanoj 22. svibnja 2020.g., donosi sljedeću

**ODLUKU**

1. **Propustom da po pisanom pozivu Povjerenstva u danom roku dostavi pisano očitovanje o utvrđenom neskladu i priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 13. studenog 2016.g. te Izvješću o imovinskom stanju podnesenom 26. lipnja 2017.g. s imovinom utvrđenom u postupku provjere, na temelju podataka pribavljenih od Porezne uprave i Ureda za opće poslove Hrvatskog sabora i Vlade Republike Hrvatske, i to u pogledu primitaka od obnašanja dužnosti i štednje, dužnosnica Sandra Jakelić, općinska načelnica Općine Rogoznica, počinila je povredu članka 27. ZSSI-a, u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosnici Sandri Jakelić izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će trajati 6 mjeseci te će se izvršiti u šest jednakih uzastopnih mjesečnih obroka, svaki u pojedinačnom mjesečnom iznosu od 500,00 kn.**

Obrazloženje

Povjerenstvo je na 62. sjednici, održanoj 12. rujna 2019.g., pokrenulo postupak za odlučivanje o sukobu interesa protiv dužnosnice Sandre Jakelić, općinske načelnice Općine Rogoznica, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku dostavi pisano očitovanje o utvrđenom neskladu i priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 13.studenog 2016.g. i 26. lipnja 2017.g. s imovinom utvrđenom u postupku provjere na temelju podataka pribavljenih od Porezne uprave i Ureda za opće poslove Hrvatskog sabora i Vlade Republike Hrvatske, a koji podaci se odnose na podatke o primicima od obnašanja dužnosti i štednji.

Dana 31. siječnja 2020.g. dužnosnica Sandra Jakelić zatražila je od Povjerenstva produljenje roka za očitovanje na Odluku o pokretanju postupka od 12. rujna 2019.g., a sve iz zdravstvenih razloga. U svojem dopisu dužnosnica navodi kako je operirana dana 23. listopada 2019.g. te se od tada nalazila na tromjesečnoj rehabilitaciji za vrijeme koje joj je bila znatno ograničena mogućnost kretanja. Dužnosnica je zatražila da joj se rok za očitovanje produlji za 15 dana te je u prilogu svog dopisa dostavila liječničku dokumentaciju koja potvrđuje navode iz dopisa.

Povjerenstvo je dana 10. veljače 2020.g. telefonskim putem obavijestilo dužnosnicu o produljenju roka za očitovanje na Odluku o pokretanju postupka od 12. rujna 2019.g. za daljnjih 15 dana o čemu je sastavljena službena bilješka.

Dužnosnica navedeno očitovane nije niti dostavila u daljnjem roku od 15 dana.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika utvrđeno je da je Sandra Jakelić obnašala dužnost općinske načelnice Općine Rogoznica od 24. svibnja 2013.g. do 25. svibnja 2017.g. te da ponovno obnaša navedenu dužnost od 26. svibnja 2017.g. Isto tako, dužnosnica je od 28. prosinca 2015.g. do 14. listopada 2016.g. obnašala dužnost zastupnice u Hrvatskom saboru, a člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu ZSSI-a. Stoga je Sandra Jakelić, povodom obnašanja navedenih dužnosti, obvezana postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Stavkom 2. istog članka propisano je da ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu, istekom godine u kojoj je promjena nastupila. Na temelju članka 8. podstavka 7. i 8. ZSSI-a, podaci o imovini koje je dužnosnik dužan prijaviti u izvješću o imovinskom stanju obuhvaćaju i podatke o dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku, kao i o primicima koji se ne smatraju dohotkom i o primicima na koje se ne naplaćuje porez na dohodak. Na temelju podstavka 5. istog stavka i članka toga Zakona, podaci o imovini koje je dužnosnik dužan prijaviti u izvješću o imovinskom stanju obuhvaćaju i podatke o novčanoj štednji ako ona premašuje jednogodišnji iznos neto prihoda dužnosnika.

Izvješće o imovinskom stanju dužnosnika se sukladno članku 8. stavku 9. ZSSI-a podnosi se na obrascu čiji oblik i sadržaj propisuje Povjerenstvo.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti. Obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 20. stavkom 3. ZSSI-a, propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka iz članka 8. i 9. ZSSI-a. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela.

Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u Registar izvješća o imovinskom stanju, Povjerenstvo je utvrdilo da je dužnosnica Sandra Jakelić dana 13. studenog 2016.g. podnijela u elektroničkom obliku Izvješće o imovinskom stanju povodom prestanka obnašanja dužnosti zastupnice u Hrvatskom saboru. Ovo izvješće je zaprimljeno u fizičkom obliku i odobreno u postupku administrativne provjere. U ovom Izvješću dužnosnica je navela podatak da je dužnost zastupnice u Hrvatskom saboru obnašala volonterski, kao i da dužnost općinske načelnice obnaša volonterski. Pod rubrikom „Primanja na mjesečnoj razini od dužnosti za koju se podnosi izvješće o imovinskom stanju“ dužnosnica je navela da ostvaruje primitak po osnovi volonterskog obnašanja dužnosti u iznosu od 3.000,00 kuna. U rubrici „Primanja na mjesečnoj razini od druge dužnosti za koju postoji obveza podnošenja izvješća o imovinskom stanju“ dužnosnica je navela da ostvaruje primitak po osnovi volonterskog obnašanja dužnosti u iznosu od 3.000,00 kuna. U rubrici „Podaci o ostalim prihodima“ dužnosnica je navela podatak da ostali prihodi ne postoje. Ujedno u rubrici „Novčana kunska ili devizna štednja“ navela je podatak da ista ne postoji.

Nadalje, utvrđeno je da je dužnosnica Sandra Jakelić podnijela 26. lipnja 2017.g. u elektroničkom obliku Izvješće o imovinskom stanju povodom ponovnog izbora na istu dužnost i to dužnost općinske načelnice Općine Rogoznica. Ovo izvješće je također zaprimljeno u fizičkom obliku i odobreno u postupku administrativne provjere. U ovom Izvješću dužnosnica je navela podatak da dužnost općinske načelnice obnaša volonterski. Pod rubrikom „Primanja na mjesečnoj razini od dužnosti za koju se podnosi izvješće o imovinskom stanju“, dužnosnica je navela da ostvaruje primitak po osnovi volonterskog obnašanja dužnosti u iznosu od 3.000,00 kuna. U rubrici „Podaci o ostalim prihodima“ dužnosnica je navela podatak da ostali prihodi ne postoje. Ujedno u rubrici „Novčana kunska ili devizna štednja“ navela je podatak da ista ne postoji.

U postupku redovite provjere podataka iz izvješća o imovinskom stanju dužnosnice Sandre Jakelić, podnesenih 13. studenog 2016. odnosno 26. lipnja 2017., Povjerenstvo je, sukladno članku 24. ZSSI-a, zatražilo podatke o primicima dužnosnice od obnašanja dužnosti i to od Hrvatskog sabora za gore navedeno razdoblje u mandatu 28. prosinca 2015. do 14. listopada 2016.g. te od Općine Rogoznica za razdoblje počevši od 2016.g. nadalje.

Ured za opće poslove Hrvatskog sabora i Vlade Republike Hrvatske očitovao se dopisom KLASA: 120-01/19-03/01, URBROJ: 50403-05-1-19-02 od 28. siječnja 2019.g. navodeći podatak da dužnosnici Sandri Jakelić, za obnašanje dužnosti zastupnice u Hrvatskom saboru u navedenom razdoblju mandata nije isplaćivana nikakva naknada pa niti zastupnički paušal na koji joj je utvrđeno pravo, s obzirom da nije dostavila podatke potrebne za isplatu.

Općina Rogoznica do pisanja ove odluke nije dostavila podatke tražene u dopisu Povjerenstva od 18. siječnja 2019., niti po upućenoj požurnici od 1. ožujka 2019.g.

Povjerenstvo je, na temelju posebnog ovlaštenja, izvršilo uvid u podatke Informatičkog sustava Porezne uprave (duznici.porezna-uprava.hr) te je utvrdilo da je Sandra Jakelić, OIB: 41403543694, u 2016., 2017. i 2018.g. ostvarila dohotke isključivo od isplatitelja PBZ Stambena štedionica d.d. po osnovi primitaka od kojih se utvrđuje dohodak od kapitala po osnovi kamata (šifra vrste dohotka 1004) i to dvije uplate evidentirane 31. prosinca 2016.g., u neto iznosima od 247,05 kuna i 43,95 kuna, zatim dvije uplate evidentirane 31. prosinca 2017.g., u neto iznosima od 251,68 kuna i 44,94 kuna te dvije uplate evidentirane 31. prosinca 2018.g., u neto iznosima od 254,71 kuna i 45,65 kuna.

S obzirom da je usporedbom podataka iz navedena dva izvješća o imovinskom stanju dužnosnice, podnesena 13. studenog 2016. i 26. lipnja 2017. i podataka prikupljenih od Porezne uprave i Ureda za opće poslove Hrvatskog sabora i Vlade Republike Hrvatske, kao nadležnih tijela Republike Hrvatske, utvrđen nesklad između prijavljenih i prikupljenih podataka o primicima koje je ostvarila dužnosnica u navedenom razdoblju 2015.-2018. kao i u pogledu postojanja štednje, Povjerenstvo je, sukladno članku 26. ZSSI-a, Zaključkom broj 711-I-1322-P-54-17/19-06-18 od 4. srpnja 2019.g. pozvalo dužnosnicu Sandru Jakelić da se očituje o utvrđenom neskladu te da očitovanju priloži odgovarajuću dokumentaciju i dokaze potrebne za usklađivanje prijavljene imovine s imovinom utvrđenom u postupku redovite provjere. U Zaključku je dužnosnica pozvana da posebice specificira koliko je iznosila štednja kod PBZ Stambene štedionice d.d. u vrijeme kad je podnijela navedena dva izvješća o imovinskom stanju, kao i koliko je iznosila na kraju 2018.g.

Dužnosnica se na predmetni Zaključak nije očitovala.

Slijedom navedenog, Povjerenstvo je, na temelju prikupljenih podataka i dokumentacije u predmetnom postupku, nedvojbeno utvrdilo da dužnosnica Sandra Jakelić, propustom da se po pisanom pozivu Povjerenstva očituje o utvrđenom neskladu i da priloži odgovarajuće dokaze potrebne za usklađivanje prijavljene imovine u Izvješćima o imovinskom stanju podnesenima 13. studenog 2016.g. i 26. lipnja 2017.g. s imovinom utvrđenom u postupku redovite provjere, i to u odnosu na podatke o primicima od obnašanja dužnosti i podatke o štednji počinila povredu članka 27. ZSSI-a, u vezi s člankom 8. i 9. ZSSI-a.

Stoga je odlučeno kao u točki I. izreke ovoga akta.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za navedenu povredu ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo je prilikom donošenja odluke o visini sankcije obustave isplate dijela neto mjesečne plaće dužnosnice ocijenilo sve okolnosti iz kojih proizlazi težina povrede i odgovornost dužnosnice, kao i visina plaće koju dužnosnica prima za obnašanje predmetne dužnosti.

Kao okolnosti koje povredu čine težom te upućuju na potrebu izricanja sankcije veće od minimalne propisane ZSSI-om Povjerenstvo je ocijenilo okolnosti da je dužnosnici već ranije izrečena sankcija od strane Povjerenstva zbog povrede članka 10. u svezi sa člankom 8. i 9. ZSSI-a.

S obzirom na navedeno, Povjerenstvo je ocijenilo primjerenim da se za utvrđenu povredu ZSSI-a dužnosnici izrekne sankcija obustave isplate dijela neto mjesečne plaće, u zakonom propisanom iznosu od ukupno 3.000,00 kn, koja će se izvršiti u 6 jednakih uzastopnih mjesečnih obroka, svaki u pojedinačnom mjesečnom iznosu od 500,00 kn.

Stoga je odlučeno kao u točki II. izreke ovoga akta.

Pritom, Povjerenstvo napominje kako je očitovanje dužnosnice na Odluku o pokretanju postupka od 12. rujna 2019.g. Povjerenstvo zaprimilo dana 22. svibnja 2020.g., neposredno nakon održavanja sjednice na kojoj je donesena konačna odluka i utvrđena povreda dužnosnice. Međutim, s obzirom da je dužnosnica navedeno očitovanje poslala preporučeno poštom 20. svibnja 2020.g., dakle prije održavanja predmetne sjednice, Povjerenstvo je utvrdilo da čak i da je navedeno očitovanje ranije zaprimljeno, navodi iz istog ne bi utjecali na konačnu odluku niti izrečenu sankciju, budući da dužnosnica u navodima iz očitovanja nije opravdala utvrđeni nesklad već je u tiskanom obliku dostavila imovinsku karticu od 18. ožujka 2019.g te je specificirala iznos stambene štednje ističući da stambena štednja iznosi 1.467,11 eura na koje teku kamate od 2004.g. koje dužnosnica nije specificirala iako je na navedeno pozvana prije pokretanja postupka.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Sandra Jakelić, elektroničkom dostavom

2. Objava na internetskoj stranici Povjerenstva

3. Pismohrana